Virbalgirio miškas
Virbalgirio miškas – miškas Lietuvoje, Sūduvoje, Vilkaviškio rajone, 3 km į pietus nuo Virbalio. Visą plotą apima Virbalgirio botaninis-zoologinis draustinis, įsteigtas 1960 m. Plotas 3,67 km². Priklauso Marijampolės miškų urėdijos Pajevonio girininkijai. Paviršius kalvotas, įlomės užpelkėjusios. Dirvožemiai – velėniniai karbonatiniai išplauti ir sujaurėję priemoliai. Prateka Rausvės intakas Paviržupė. Medynai: liepynai: 61 %, drebulynai: 27 %, ąžuolynai: 7 %, juodalksnynai: 5 %. Tai didžiausias Lietuvoje liepynas. Kitur liepos auga mišriai su ąžuolais, skroblais, drebulėmis. Saugoma gausi ir įvairiarūšė miško gyvūnija. Miške sutinkami šernai, stirnos, kiškiai, lapės, opšrūs, usūriniai šunys., žvirbliniai paukščiai, suopiai. Auga 496 aukštesniųjų augalų rūšys (iš jų – 53 samanų). Iš retųjų augalų miške auga miškinė lelija, meškinis česnakas, dirvinis česnakas, kiaušininė dviguonė, dvilapė blandis, mėlynasis palemonas, paprastasis sausažiedis. Mišką kerta kelias  5102  Virbalis–Vištytis . Greta įsikūrę Virbalio Miesto Laukai, Navadolė, Vaišvilai.